Namibiese skoonheid en rocker-man verwelkom pienkvoetAdam Levine en Behati Prinsloo (Foto: Jason Merrit/Getty Images) Die Namibiese skoonheid, Behati Prinsloo en haar man, die Amerikaanse sanger Adam Levine, het Woensdag hul eersteling in die wêreld verwelkom. Die Amerikaanse webwerf Us Weekly berig die egpaar se dogtertjie, Dusty Rose, is Woensdagmiddag gebore. Die egpaar is in Julie 2014 getroud. Behati is veral bekend as ŉ onderkleremodel vir Victoria’s Secret. Adam Levine se musiekgroep, Maroon 5, het Maandag ŉ konsert in Connecticut in die VSA gekanselleer. Die groep het op hul webwerf gesê die konsert is gekanselleer “omdat Adam se baba binnekort gebore word”. Prinsloo het ook haar swangerskap gedokumenteer met ŉ reeks Instagram-foto’s van haar groeiende baba-magie. Dit is veral die pienkvoet se naam wat die tonge op sosiale media laat klap. In ŉ meningspeiling op Twitter het meer as 50% gebruikers gestem dat hulle nie van dié naam hou nie. Die webwerf Yahoo Lifestyle het ook Dusty Rose as een van die vreemdste babaname nóg bestempel. ŉ Ander Twitter-gebruiker het gesê sy wil nie meer in ŉ wêreld leef waar vreemde name vir bekendes se kinders ŉ mode is nie. Baie mense is egter ook mal oor die naam. Die webwerwe Hello Giggles en E! Online het gesê dit is beslis een van die oulikste en oorspronklikste name nóg. Adam het voorheen skertsend aan die webwerf E!News vertel hy wil “minstens 17” kinders hê. “Ek is baie lief vir kinders,” het hy bygevoeg. Bron: Us Weekly, E!News